Streisandin ilmiö

Streisandin ilmiöllä () tarkoitetaan tapauksia, joissa yritykset vaientaa tai poistaa internetissä julkaistua informaatiota – esimerkiksi valokuvia, videoita tai tekstiä – johtavatkin informaation saaman julkisuuden räjähdysmäiseen kasvuun. Ilmiön on nimennyt Techdirt-blogin ylläpitäjä Mike Masnick laulaja-näyttelijä Barbra Streisandin mukaan.

 Termin historia 
Vuonna 2003 Barbra Streisand haastoi oikeuteen valokuvaaja Kenneth Adelmanin, joka osana Kalifornian rannikon eroosiota kartoittavaa valokuvaushankettaan oli julkaissut verkkosivustollaan ilmakuvan Streisandin rantatalosta Malibussa. Oikeus hylkäsi Streisandin vaatimukset. Tapauksen saama runsas julkisuus keräsi Adelmanin sivuille hänen oman arvionsa mukaan yli miljoona uutta kävijää ja ilmakuvaa julkaistiin sanomalehdissä ympäri maailman. Ennen oikeusjuttua vain harvat olivat havainneet talon ilmakuvista.

Ilmiön nimesi Streisandin ilmiöksi kaksi vuotta myöhemmin Techdirt-blogissaan sen perustaja Mike Masnick.

Jo vuonna 1993 John Gilmore kuvasi vastaavaa ilmiötä seuraavasti: ”Verkko tulkitsee sensuurin vaurioksi ja reitittää sen ohi.”

 Syyt 
Sensuuri kostautuu usein, kun ihmiset havaitsevat vaikutusvaltaisen henkilön tai organisaation yrityksen tukahduttaa sananvapaus. Se saattaa herättää yleistä suuttumusta, etenkin jos tarinassa on mukana altavastaaja. Lisäksi sensuurin yritys voi herättää uteliaisuutta. Esimerkiksi kirjojen ja verkkosivustojen kieltäminen lisää usein kiinnostusta niitä kohtaan.

 Esimerkkejä 
Tammikuussa 2008 skientologinen Church of Scientology pyrki poistattamaan verkkosivustoilta videon, jossa näyttelijä Tom Cruise puhuu skientologiasta, minkä takia video sai lisää huomiota ja syntyi skientologian vastainen protestikampanja Project Chanology.

Huhtikuussa 2013 Ranskan tiedustelupalvelu DCRI yritti poistattaa ranskankielisestä Wikipediasta Pierre-sur-Hauten sotilasradioasemasta kertovan artikkelin, minkä jälkeen kyseinen artikkeli nousi nopeasti ranskankielisen Wikipedian luetuimmaksi.

Yleisradio vaati alkuvuonna 2022 Jälkiviisaat-ohjelman pätkiin pohjautuvan videon, jossa oli havaittavissa kaksoisstandardia siinä, miten haastateltavat suhtautuivat Elokapinan ja Convoyn mielenosoituksiin, poistamista Youtubesta. Video siirtyi nähtäväksi Twitteriin, ja kiinnostus sai aivan uudet mittasuhteet.

Suomessa Pelastakaa Lapset -järjestö lähetti helmikuussa 2026 Wikipedialle poistopyynnön saksalaisen Scorpions-yhtyeen vuonna 1976 julkaiseman albumin Virgin Killer alkuperäisen kansikuvan poistamiseksi. Levyn kansi, jossa on strategisesti sensuroitu kuva alastomasta tyttölapsesta, herätti pahennusta ja kohua jo ilmestyessään. Albumista julkaistiin myöhemmin vaihtoehtoinen versio, jonka kansikuvassa esiintyy lapsen sijaan yhtyeen jäseniä. Järjestö vaati poistamaan kuvan artikkelista tai estämään pääsyn materiaaliin vedoten siihen, että kuva seksualisoi siinä esiintyvän lapsen ja että kuvaa voidaan pitää lapsen seksuaalista hyväksikäyttöä esittävänä materiaalina. Vaatimus koski erityisesti suomenkielistä Wikipediaa, mutta pyynnön mukaan myös englanninkielisen Wikipedian samaa kantta esittävä kuva ”pitäisi ehkä myös poistaa verkosta”. Poistopyynnöstä uutisoivat 26. helmikuuta verkkosivustoillaan muun muassa Yle Uutiset, Iltalehti ja Ilta-Sanomat. Artikkelia albumista oltiin luettu suomenkielisessä Wikipediassa ennen poistopyyntöä vuonna 2026 keskimäärin kymmenen kertaa päivässä, mutta samana päivänä kun asiasta uutisoitiin, artikkelia luettiin yli 10 000 kertaa. Artikkeli oli 26. helmikuuta ja 27. helmikuuta suomenkielisen Wikipedian luetuin.

 Katso myös 
 McLibel-oikeudenkäynti

 Lähteet 



Luokka:Internet-ilmiöt
Luokka:Internet-sensuuri